KLASA:P-267/20

URBROJ: 711-02-01/04-2024-22

Zagreb, 06. svibnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković kao predsjednice Povjerenstva te Igora Lukača, Nike Nodilo Lakoš, Ines Pavlačić i Ane Poljak, kao članova Povjerenstva,, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Mladena Bartulovića**, **općinskog načelnika Općine Podstrana do 3. lipnja 2021.,** na 49. sjednici održanoj 06. svibnja 2024. donosi sljedeću

**ODLUKU**

1. **Propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u izvješću o imovinskom stanju s imovinom utvrđenom u postupku provjere, na temelju podataka pribavljenih od nadležnih tijela u dijelu koji se odnosi na nesklad u dijelu izvješća „Podatci o pokretninama koje se upisuju u javni registar” i to u izvješću od 09. studenog 2019. koja proizlazi iz neprijavljivanja osobnog vlasništva nad vozilom marke BMW, tipa R 1200 GS, proizvedenim 2007., osobnog vlasništva nad vozilom marke HONDA, tip HJS 600A, proizvedenim 2012. te vlasništva bračnog druga nad osobnim vozilom marke Suzuki, tipa SX4, proizvedenim 2008. dužnosnik Mladen Bartulović, općinski načelnik Općine Podstrana do 03. lipnja 2021., počinio je povredu članka 27. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Mladenu Bartuloviću neće se izreći sankcija s obzirom da je od prestanaka obnašanja dužnosti općinskog načelnika Općine Podstrana proteklo više od 12 mjeseci.**

Obrazloženje

Povjerenstvo je na 32. sjednici održanoj 24. studenog 2023.g. pokrenulo postupak protiv dužnosnika Mladena Bartulovićaopćinskog načelnika Općine Podstrana zbog mogućeg kršenja odredbi iz članka 8. i 9. ZSSI-a, u svezi sa člankom 27. ZSSI-a, koja proizlazi iz propusta da po pisanom pozivu Povjerenstva obrazloži nesklad odnosno nerazmjer i priloži odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela, utvrđenim povodom redovite provjere izvješća o imovinskom stanju dužnosnika i to u dijelu podataka „Podatci o pokretninama koje se upisuju u javni registar” u kojima je prijavljeno osobno vlasništvo nad osobnim vozilom marke Mitsubishi Pajero, proizvedenom 2010. te vlasništvo bračnog druga nad osobnim vozilom marke Audi Q3, proizvedenim 2014., dok iz pribavljenih podataka, osim vlasništva na navedenim vozilima, proizlazi osobno vlasništvo nad vozilom marke BMW, tipa R 1200 GS, proizvedenim 2007., osobno vlasništvo nad vozilom marke HONDA, tip HJS 600A, proizvedenim 2012. te vlasništvo bračnog druga nad osobnim vozilom marke Suzuki, tipa SX4, proizvedenim 2008.

Dužnosnik Mladen Bartulović obnašao je dužnost u vrijeme prethodno važećeg Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI) stoga je bio u obvezi podnositi izvješća o imovinskom stanju dužnosnika sukladno odredbama propisanim tim Zakonom.

Sukladno članku 60. sada važećeg Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), koji je stupio na snagu 25. prosinca 2021., postupak započet protiv dužnosnika dovršit će se prema odredbama prethodno važećeg ZSSI-a.

Člankom 3. stavkom 1. podstavkom 39. ZSSI-a propisano je kako su općinski načelnici i njihovi zamjenici dužnosnici u smislu odredbi ZSSI-a, stoga je Mladen Bartulović povodom obnašanja dužnosti općinskog načelnika Općine Podstrana, obvezan postupati sukladno odredbama ZSSI-a.

Uvidom u Registar dužnosnika kojeg vodi Povjerenstvo, utvrđeno je kako je dužnosnik Mladen Bartulović obnašao dužnost općinskog načelnika Općine Podstrana u razdoblju od 07. lipnja 2013. g. do 25. svibnja 2017. g., te u razdoblju od 26. svibnja 2017. g. do 03. lipnja 2021. g.

Povjerenstvo je povodom saznanja o mogućoj povredi odredaba ZSSI-a pristupilo provjeri podataka o predmetnoj imovini u vlasništvu dužnosnika, sukladno pravilima redovite provjere, propisanim člankom 24. ZSSI-a, usporedbom prijavljenih podataka o imovini s podacima Zajedničkog informacijskog sustava zemljišnih knjiga, dostupnim Povjerenstvu temeljem posebnog ovlaštenja.

Povjerenstvo je u odnosu na relevantno razdoblje zaprimilo izvješće o imovinskom stanju dužnosnika Mladena Bartulovića od 09. studenog 2019. podnesenog povodom promjene.

Usporedbom OIB-a ………. ……….., navedene u izvješću o imovinskom stanju dužnosnika i OIB-a navedenog u izvatku iz matice vjenčanih, Povjerenstvo je utvrdilo kako je riječ o istoj osobi, odnosno o bračnom drugu dužnosnika Mladena Bartulovića.

U dijelu izvješća o imovinskom stanju od 9. studenog 2019., „Podatci o pokretninama koje se upisuju u javni registar” dužnosnik je naveo sljedeća vozila u osobnom vlasništvu i vlasništvu bračnog druga:

* osobni automobil, marke Mitsubishi Pajero, godina proizvodnje 2010., stečen kupnjom iz primitaka ostvarenih od nesamostalnog rada, u osobnom vlasništvu,
* gliser, marke Rinker 265, godina proizvodnje 1994., stečen kupnjom iz primitaka ostvarenih od nesamostalnog rada u osobnom vlasništvu,
* osobni automobil, marke Audi Q3, godina proizvodnje 2014., stečen kupnjom iz primitaka ostvarenih od nesamostalnog rada, u vlasništvu bračnog druga

Uvidom u dopis Ministarstva unutarnjih poslova (u dalje tekstu: MUP), klasa: 21102/21-07/6, urbroj: 511-01-202-21-2 od 29. siječnja 2021. utvrđeno je da je u evidenciji registriranih motornih vozila MUP-a, Uprave za imigraciju, državljanstvo i upravne poslove, Sektor za upravne poslove i državljanstvo, Službe za upravne poslove, (dalje u tekstu: MUP), dužnosnik vlasnik sljedećih vozila:

* vozilo marke BMW, broja šasije .. …………….., registarske oznake .. ……, vlasnik od 21. lipnja 2018. g.,
* vozilo marke MITSUBISHI, broja šasije ……………, registarske oznake ..-….-., vlasnik od 12. siječnja 2018. g.,
* vozilom marke HONDA, broja šasije…………….., registarske oznake .. ….-..

Ujedno, temeljem posebnog ovlaštenja Povjerenstva, izvršen je uvid u elektronički pribavljene podatke MUP-ova Registra vozila, sa stanjem od 21. siječnja 2020. i od 25. studenog 2020. Iz navedenih podataka MUP-a proizlazi da je u Registru vozila, osobno dužnosnik Mladen Bartulović upisan kao vlasnik vozila:

* Mitsubishi Pajero 3.2 TD, proizveden 2010., stečen 12. siječnja 2018., BMW R 1200 GS, proizveden 2007., stečen 21. lipnja 2018.
* Honda FIS 600A, proizvedena 2012., stečena 5. veljače 2016.



Ujedno, iz navedenih podataka MUP-a proizlazi da je u Registru vozila, bračni drug dužnosnika, ……… ……….. upisana kao vlasnik vozila:

* Audi Q3 2.0 TDI, proizveden 2014., stečen 9. listopada 2019.
* Suzuki SX4 CX-232502 1.61, proizveden 2008., stečen 4. rujna 2013.

Slijedom navedenog, iz usporedbe podataka iz provjeravanog izvješća o imovinskom stanju i podataka prikupljenih od nadležnih tijela u Republici Hrvatskoj proizlazi nesklad, budući da u relevantnom izvješću o imovinskom stanju nisu navedena gore naznačena vozila marke BMW i Honda u vlasništvu dužnosnika odnosno gore navedeno osobno vozilo marke Suzuki u vlasništvu bračnog druga.

U dijelu izvješća o imovinskom stanju „Podatci o ostalim pokretninama pojedinačne vrijednosti veće od 30.000,00 kn“, dužnosnik je naveo da iste ne postoje.

Zaključkom Povjerenstva Broj: 711-1-1513-RP-15-21/23-02-10 od dana 24. srpnja 2023. pozvan je dužnosnik Mladen Bartulović, općinski načelnik Općine Podstrana do 3. lipnja 2021. g., da u roku od 15 dana od dana primitka zaključka dostavi Povjerenstvu očitovanje s potrebnim dokazima u odnosu na mogući nesklad između prijavljene imovine iz izvješća o imovinskom stanju dužnosnika podnesenog 9. studenog 2019. i stanja imovine kako proizlazi iz podataka pribavljenih od nadležnih tijela, i to :

* u dijelu podataka „Podatci o pokretninama koje se upisuju u javni registar” u kojima je prijavljeno osobno vlasništvo nad osobnim vozilom marke Mitsubishi Pajero, proizvedenom 2010. te vlasništvo bračnog druga nad osobnim vozilom marke Audi Q3, proizvedenim 2014., dok iz pribavljenih podataka, osim vlasništva na navedenim vozilima, proizlazi osobno vlasništvo nad vozilom marke BMW, tipa R 1200 GS, proizvedenim 2007., osobno vlasništvo nad vozilom marke HONDA, tip HJS 600A, proizvedenim 2012. te vlasništvo bračnog druga nad osobnim vozilom marke Suzuki, tipa SX4, proizvedenim 2008.,

Dužnosnik Mladen Bartulović je dostavio očitovanje na zaključak Povjerenstva, koje je zaprimljeno 13. listopada 2023.

U odnosu na neprijavljena vozila, dužnosnik u očitovanju potvrđuje vlasništvo nad istima te kao razlog njihova neprijavljivanja navodi novčanu vrijednost istih na temelju vlastite procjene, koja prema njegovim navodima niti u jednom slučaju ne premašuje iznos od 30.000 kn.

* U odnosu na vozilo Suzuki SX4 dužnosnik navodi da je s obzirom na starost u vrijeme podnošenja izvješća procijenio vrijednost 3.500,00 eura,
* U odnosu na vozilo skuter Honda sw 600 u bitnom navodi da je isti platio 3.500,00 eura (manje od 30.000,00 kuna), ali da je u isti morao dalje sam ulagati u popravak i dijelove da ga dovede u potpuno ispravno stanje. Navodi da je u to vrijeme takav ispravan skuter prodavan za cijenu od 4.500,00 — 5.000,00 eura (više od 30.000,00 kuna).
* U odnosu na motor BMW R 1200 GS navodi u bitnom da je isti platio 3.800,00 eura (manje od 30.000,00 kuna), ali da je u isti morao dalje sam ulagati u popravak i dijelove da ga dovede u potpuno ispravno stanje za što da je imao trošak preko cca 2.000,00 eura. Navodi da je u to vrijeme takav ispravan motor prodavan za cijenu od 5.500,00 eura na više (više od 30.000,00 kuna).

Dužnosnik ističe kako je prilikom popunjavanja imovinske kartice napravio previd što nije upisao motor i skuter, ali da je išao logikom koliko ih je platio, odnosno da nešto vrijedi onoliko koliko je za to plaćeno.

U odnosu na očitovanje obveznika vezano za neprijavljivanje vozila Povjerenstvo ističe kako sukladno prethodno važećem članku 8. stavku 7. alineji 2. u vezi članka 8. stavka 8. ZSSI/, vozila nisu bila izričito izdvojena od odredbe koja definira da se pokretnine obavezno prijavljuju ako su pojedinačne vrijednosti veće od 30.000,00 kuna, kao što je to slučaj u novom ZSSI/21 (čl. 11. st.5.al.2. u vezi st.6.).

Međutim, sam obrazac odjeljivao je rubriku za prijavu pokretnina koja se upisuju u javni registar (vozila) od ostalih pokretnina pojedinačne vrijednosti veće od 30.000,00 kuna.

Uputa za popunjavanje obrasca izvješća o imovinskom stanju, objavljena u siječnju 2015.g. na mrežnim stranicama Povjerenstva uz obrazac, a koje je bila aktualna u vrijeme podnošenja provjeravanog izvješća o imovinskom stanju, sadržavala je napomenu uz rubriku Podaci o pokretninama koje se upisuju u javni registar slijedećeg sadržaja: „ZSSI ne obvezuje dužnosnika da u izvješću u imovinskom stanju navede pokretnine vrijednosti veće od 30.000,00 kuna bez obzira da li postoji obveza njihova upisa u javne registre ili ne, no ustaljena je praksa da dužnosnici ove pokretnine prikažu u izvješću. Iako nenavođenje podataka o ovim pokretninama ne predstavlja povredu ZSSI-a, preporuka Povjerenstva je da se ovi podaci prikažu u izvješću.”

Tek je Uputa koja je u primjeni od 1. siječnja 2020. g. sadržavala drugačiju napomenu za rubriku „Podaci o pokretninama koje se upisuju u javni registar”: „ Pokretnine za koje postoji obveza upisa u javne registre unose se bez obzira na njihovu vrijednost”.

Stoga je praksa u predmetima Povjerenstva u odnosu na izvješća o imovinskom stanju podnesenima do kraja 2019.g., u pogledu pitanja postoji li nesklad u slučaju propusta prijave registriranog vozila u rubriku „Podaci o pokretninama koje se upisuju u javni registar” bila takva da je na dužnosniku bio teret da dokaže kako je imao osnovu smatrati da je konkretno vozilo koje nije prijavio pojedinačne vrijednosti do 30.000,00 kuna, pa ako bi to učinio onda se nesklad smatrao opravdanim. (primjer: Odluka o pokretanju postupka i onda konačna Odluka u predmetu P-164/19).

Dužnosnik je naveo da je vrijednost samo prvog od predmetnih vozila bila manja od 30.000,00 kn, a za druga dva vozila (skuter i motor) navodi da ih je prilikom kupnje platio manje od 30.000,00 kuna, ali da ih je vlastitim ulaganjem doveo u ispravno stanje, a navodi da takva ispravna vozila vrijede više od 30.000,00 kuna.

Prema tome, osim što pogrešno smatra da je kao vrijednost trebao prijaviti cijenu koju je platio, umjesto njihovu stvarnu vrijednost, nije jasno u koje je vrijeme izvršio navedena ulaganja u kontekstu podnošenja provjeravanog izvješća o imovinskom stanju.

Pored navedenog, dužnosnik nije dostavio bilo kakav dokaz o svojim navodima o stanju i cijeni prilikom kupnje niti trošku i vremenu daljnjih ulaganja, slijedom čega u ovoj fazi postupka ne proizlazi da bi dužnosnik opravdao odnosno otklonio mogući nesklad u odnosu na predmetna motorna vozila.

Dužnosnik dostavljenim očitovanjem u odnosu na neprijavljivanje vozila nije dostavio odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, u dijelu koji se odnosi na utvrđeni nesklad u pogledu naprijed navedenih propusta.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Izvješće se, sukladno članku 8. stavku 9. ZSSI-a, podnosi na obrascu čiji sadržaj propisuje Povjerenstvo.

Člankom 8. stavkom 7. ZSSI-a propisano je kako podaci o stečenoj imovini obuhvaćaju, između ostaloga, podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluke suda ili drugog tijela, povratom imovine stečene u postupku denacionalizacije, te na drugi način stečenim nekretninama od drugih osoba, podatke o pokretninama veće vrijednosti, podatke o novčanoj štednji ako ona premašuje jednogodišnji iznos neto prihoda dužnosnika, podatke o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku te primicima koji se ne smatraju dohotkom i primicima na koje se ne plaća porez na dohodak.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Člankom 4. stavkom 2 ZSSI-a propisano je da je član obitelji dužnosnika u smislu ovog Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika dok je stavkom 5. propisano da su povezane osobe u smislu toga Zakona osobe navedene u stavku 2. te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

U točki II izreke Odluke o pokretanju postupka koja je donesena u ovom predmetu i koju je dužnosnik zaprimio 15. siječnja 2024. godine Mladen Bartulović pozvan je da u roku od 15 dana od primitka iste dostavi Povjerenstvu očitovanje na razloge pokretanja postupka iz točke I izreke a što dužnosnik nije učinio.

Slijedom navedenog, Povjerenstvo utvrđuje kako dužnosnik nije dostavio odgovarajuće dokaze potrebne za usklađivanje prijavljene imovine i imovine s utvrđenom u postupku provjere s pribavljenim podacima o imovini dužnosnika te je utvrđen nesklad odnosno nerazmjera u podnesenom izvješću, i to u dijelu podataka „Podatci o pokretninama koje se upisuju u javni registar” u kojima je prijavljeno osobno vlasništvo nad osobnim vozilom marke Mitsubishi Pajero, proizvedenom 2010. te vlasništvo bračnog druga nad osobnim vozilom marke Audi Q3, proizvedenim 2014., dok iz pribavljenih podataka, osim vlasništva na navedenim vozilima, proizlazi osobno vlasništvo nad vozilom marke BMW, tipa R 1200 GS, proizvedenim 2007., osobno vlasništvo nad vozilom marke HONDA, tip HJS 600A, proizvedenim 2012. te vlasništvo bračnog druga nad osobnim vozilom marke Suzuki, tipa SX4, proizvedenim 2008.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. i 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo dužnosniku neće izreći sankciju uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti.

Sukladno članku 42. stavku 2. ZSSI-a sankcija obustave isplate dijela neto mjesečne plaće dužnosnika ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće dužnosnika. Plaćom dužnosnika, u smislu ZSSI-a smatra se svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti, te se stoga novčana sankcija izrečena protekom roka od 12 mjeseci od dana prestanka obnašanja dužnosti ne bi bila u mogućnosti izvršiti osim u slučaju imenovanja na drugu dužnost a što u konkretnom slučaju nije slučaj jer obveznik od 20. svibnja 2021. ne obnaša niti jednu javnu dužnost temeljem koje bi bio smatran obveznikom ZSSI-a.

U predmetima u kojima je u trenutku donošenja konačne odluke Povjerenstva proteklo više od 12 mjeseci od dana prestanka obnašanja dužnosti Povjerenstvo u protekla dva saziva dužnosnicima nije izricalo sankcije uvažavajući tu okolnost.

Ustavno načelo jednakosti podrazumijeva jednak pravni položaj svih obveznika primjene zakona. Povjerenstvo smatra kako bi odstupanje od ustaljene prakse za pojedine dužnosnike dovelo do nejednakog i arbitriranog postupanja na njihovu štetu u odnosu na sve druge dužnosnike kojima sankcija nije izrečena, a također je u trenutku donošenja odluke Povjerenstva proteklo više od 12 mjeseci od kada su prestali obnašati dužnost. Osobito treba uzeti u obzir da će se praksa Povjerenstva primjenjivati u vremenski ograničenom razdoblju odnosno do okončanja predmeta koji se pred Povjerenstvom vode temeljem odredbi ZSSI-a u odnosu na dužnosnike koji su prestali obnašati dužnost u razdoblju dužem od 12 mjeseci od dana donošenja odluke Povjerenstva.

Posebno naglašavamo kako je 25. prosinca 2021. godine stupio je na snagu ZSSI/21 koji propisuje obvezu dovršetka postupka u određenim rokovima odnosno u članku 44. stavku 1. propisuje da nakon što se obvezniku dostavi obavijest iz članka 42. stavka 1. ZSSI-a da su ispunjene pretpostavke za pokretanje postupka, Povjerenstvo je dužno dovršiti postupak u roku od šest mjeseci od dana dostave obavijesti, osim u slučaju iz članka 41. stavka 7. ZSSI/21- a koji se odnosi na slučaj pokretanja postupka protiv obveznika koji je prestao obavljati dužnost unutar roka iz stavka 5. toga članka (18 mjeseci od dana prestanka obavljanja dužnosti). Takav postupak mora biti dovršen najkasnije do proteka 24 mjeseca od dana prestanka obavljanja dužnosti, a ako se postupak ne dovrši u tom roku, Povjerenstvo je dužno donijeti odluku o obustavi postupka.

Osim iznesenoga, ukoliko se na temelju zakona strankama nalažu kakve obveze, prema njima će se primjenjivati one mjere predviđene propisima koje su za njih povoljnije, ako se takvim mjerama postiže svrha zakona (članak 6. stavak 2. Zakona o općem upravnom postupku, „Narodne novine“ broj 47/09., 110/21).

Slijedom navedenog odstupanje od prakse Povjerenstava u smislu izricanja sankcija dužnosnicima koji su prestali obnašati dužnost prije više od 12 mjeseci u trenutku donošenja odluke Povjerenstva, samo u odnosu na određene osobe, i samo u određenom vremenskom razdoblju, nema legitimnu svrhu, a osim toga ZSSI se primjenjuje isključivo na obveznike za koje obveze traju 12 mjeseci od dana prestanka obnašanja dužnosti te protekom tog roka oni više nisu obveznici primjene zakona.

Obzirom je u ovom slučaju proteklo više od 12 mjeseci od prestanka obnašanja dužnosti, izricanje sankcije nije svrhovito s aspekta primjene ZSSI-a.

Također, utvrđivanjem povrede ZSSI-a Povjerenstvo je upoznalo javnost sa kršenjem citiranog zakona od strane obveznika koji više ne obnašaju dužnost, ali izricanje sankcije u konkretnom slučaju ne bi ostvarilo svrhu.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

**Dostaviti:**

1. Dužnosnik Mladen Bartulović, osobnom dostavom
2. Objava na internetskoj stranici Povjerenstva
3. Pismohrana